Amerikaners eis N$2,3 miljard vir vliegtuighuur - Howe - Republikein
Tuesday, March 30th, 10:52:14
Amerikaners eis N$2,3 miljard vir vliegtuighuur
Nóg N$2,4 miljard aan Ierse firma geskuld
Hoofredaksie – Die regering is besig om te onderhandel oor die uitstaande N$2,3 miljard vir die huur van twee vliegtuie wat die onlangs gelikwideerde Air Namibia aan 'n Amerikaanse maatskappy skuld.
Air Namibia is Vrydag amptelik gelikwideer nadat geen opponerende dokumente ingedien is teen 'n likwidasie-aansoek deur die Namibië Lughawensmaatskappy (NAC) nie, aan wie die nasionale lugredery N$714 miljoen skuld.
Terwyl talle Air Namibia-skuldeisers in die tou staan om eise teen die vervalle lugdiens in te dien, sal die Amerikaanse lugvaart-verhuurder Castlelake vir sy miljarde wag, nadat die destydse minister van finansies, me. Saara Kuugongelwa-Amadhila, die regering aan die ooreenkoms verbind het as borg vir die duur huurkontrak.
Castlelake het Intrepid Aircraft Leasing LLC oorgekoop, wat die vliegtuie oorspronklik aan Air Namibia verhuur het. Met likwidasie nou 'n voldonge feit, wil die Amerikaners hul vliegtuie terughê – asook die N$2,3 miljard wat die regering die maatskappy skuld nadat Air Namibia opgehou het om huur te betaal.
Volgens die huurooreenkoms moes Air Namibia US$1,1 miljoen (N$16 miljoen) per vliegtuig per maand betaal – 'n bedrag waarby die nasionale lugredery nie deurgaans kon hou nie.
In 2019 het minister Leon Jooste van staatsondernemings, hoogs bekommerd oor die enorme skuldbedrag, na die VSA gevlieg om met die bestuurders van die huurondernemings te onderhandel om die ooreenkoms te laat vaar. Die Amerikaners het skynbaar hierdie poging verwerp, aangesien daar geen uitgangsklousule in die ooreenkoms was nie.
Toe Jooste gister vir kommentaar genader is, het hy gesê: "Ons is besig om te onderhandel met die doel om te skik." Hy het nie uitgebrei oor wat dié skikking sal behels nie.
IERSE VLIEGTUIE OP PAD UIT
Intussen is twee vliegtuie van die Ierse maatskappy Air Lease 80 op pad uit Namibië.
Die vliegtuie, die grootste in Air Namibia se vloot en op die Windhoek-Frankfurt-roete gebruik, sou Namibië op 26 Maart verlaat, maar ons susterkoerant Namibian Sun het bevestig dat hulle steeds op die Hosea Kutako-lughawe geparkeer is.
Air Lease 80 het beveel dat sy twee 244-sitplek vliegtuie so gou as moontlik in Leipzig, Duitsland, afgelewer moet word. Die eienaars eis die terugbesorging van die vliegtuie nadat die regering amptelik aangekondig het dat hulle Air Namibia wil likwideer.
Air Namibia se huurooreenkoms in verband met die Airbus-vliegtuig het van Mei 2012 tot Oktober 2025 gestrek, maar die regering se besluit om die nasionale lugredery te likwideer, beteken hierdie ooreenkoms moet gekanselleer word teen 'n koste van ongeveer N$2,4 miljard, het The Namibian verlede maand berig.
EINDE VAN DIE VLUG
Wat van Air Namibia se vlerke oorgebly het, is Vrydag geknip nadat die hoërhof die likwidasie geformaliseer het toe niemand die NAC se aansoek teengestaan het nie.
Die likwidateurs Bruni & McLaren is aangestel om toesig te hou oor die betaling van krediteure wat hul onderskeie aansoeke moet indien.
Die lugdiens, waarvan die likwidasie gemengde openbare reaksie uitgelok het, het die afgelope dekade skuld van bykans N$9 miljard ontduik.
President Hage Geingob het die eerste keer na likwidasie verwys tydens sy staatsrede verlede jaar. Vanjaar het die kabinet besluit om die maatskappy met meer as 600 werknemers te likwideer.
Die likwidasie sal die belastingbetaler ongeveer N$5,6 miljard kos. Die gesamentlike bates van die maatskappy is net meer as N$900 miljoen werd – heeltemal te min om die skuld aan 'n magdom plaaslike en buitelandse krediteure af te betaal.